চাঁপাইনবাবগঞ্জ সদর উপজেলার বারঘরিয়া ইউনিয়নের চামাগ্রামে বুধবার সকালে ২টি যাত্রীবাহি বাসের মুখোমুখি সংঘর্ষে ১ বৃদ্ধা নিহত এবং ৬০ যাত্রী আহত হয়েছে। এদের মধ্যে ১৫ জনকে আশংকাজনক অবস্থায় রাজশাহী মেডিকেল কলেজ হাসপাতালে ভর্তি করা হয়েছে। নিহত বৃদ্ধা হচ্ছে, শিবগঞ্জ পৌর এলাকার  দেওয়ানজায়গির মহল্লার শাহিনুর বেগম (৬০)।    পুলিশ ও স্থানীয়রা জানায়, সকাল সাড়ে ৬টার দিকে চাঁপাইনবাবগঞ্জ সোনামসজিদ মহাসড়কের চামাগ্রামে শিবগঞ্জগামী যাত্রীবাহী ঢাকা কোচ দুর দূরান্ত ড্রীম ( ঢাকা মেট্রো-ব ০২-০২৬১) এর সঙ্গে শিবগঞ্জ থেকে ছেড়ে আসা যাত্রীবাহি মিনিবাস জননী পরিবহনের মুখোমুখি সংঘর্ষ হয়। আহতদের অধিকাংশই শিবগঞ্জ ও মনাকষা ইউনিয়নসহ বিভিন্ন ইউনিয়নের অধিবাসী। স্থানীয় লোকজনসহ ফায়ার সার্ভিসের উদ্ধারকর্মীরা দ্রুত ঘটনাস্থলে এসে আহতদের উদ্ধার করে চাঁপাইনবাবগঞ্জ আধুনিক সদর হাসপাতালে  নিয়ে আসেন। এদের মধ্যে শাহিনুর বেগম মারা যায়। আহতদের মধ্যে ১৫ জনকে রাজশাহী মেডিক্যাল কলেজ হাসপাতালে পাঠানো হয়। আহতরা হচ্ছে, জননী পরিবহনের চালক লালান (৪০), সহকারী শহিদুল (৩২), ঢাকা সদর ঘাট এলাকার দুরদুরান্তের স্টাফ মহিবুল্লাহ, মহারাজপুরের গোয়ালটুলি গ্রামের জালালউদ্দিন, শরিফুল, মনাকষার সেতাউর, আলতাব, জুল্লুু, তরিকুল, তোহরুল, নুরুল, পাকা গ্রামের রাশেল, কমলাকান্তপুরের মুন্টুসহ অনেকে। দূর্ঘটনার পর প্রায় দেড় ঘণ্টা মহাসড়কে যান চলাচল বন্ধ হয়ে যায়। শত শত যানবাহন আটকা পড়ে। দেড়ঘন্টা পর সদর থানা পুলিশ ঘটনাস্থল থেকে বাস  ২টিকে স্থানান্তর করে সড়ক যানজটমুক্ত করে।